Document ID: 31989D0418

*****
ΑΠΟΦΑΣΗ ΤΗΣ ΕΠΙΤΡΟΠΗΣ
της 26ης Ιουνίου 1989
για τροποποίηση της απόφασης 88/630/ΕΟΚ σχετικά με την εκκαθάριση των λογαριασμών των κρατών μελών όσον αφορά τις δαπάνες που χρηματοδοτούνται από το Ευρωπαϊκό Γεωργικό Ταμείο Προσανατολισμού και Εγγυήσεων (ΕΓΤΠΕ), τμήμα Εγγυήσεων, για το οικονομικό έτος 1986
(89/418/ΕΟΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Οικονομικής Κοινότητας,
τον κανονισμό (ΕΟΚ) αριθ. 729/70 του Συμβουλίου της 21ης Απριλίου 1970 περί χρηματοδοτήσεως της κοινής γεωργικής πολιτικής (1), όπως τροποποιήθηκε τελευταία από τον κανονισμό (ΕΟΚ) αριθ. 2048/88 (2), και ιδίως το άρθρο 5 παράγραφος 2,
Μετά από διαβούλευση με την επιτροπή του Ταμείου,
Εκτιμώντας:
ότι η απόφαση 88/630/ΕΟΚ της Επιτροπής (3), δεν αφορά ορισμένες δαπάνες δεδομένου ότι ήταν αναγκαία η διενέργεια συμπληρωματικών ελέγχων· ότι η απόφαση αυτή επέτρεψε επίσης σε ορισμένα κράτη μέλη να υποβάλουν συμπληρωματικά αποδεικτικά στοιχεία με σκοπό την επανεξέταση της άρνησης χρηματοδότησης δαπανών που προκύπτει από την εν λόγω απόφαση·
ότι η Επιτροπή εξέτασε ορισμένες από τις δαπάνες αυτές, βάσει συμπληρωματικών πληροφοριών που έχουν διαβιβαστεί από τα ενδιαφερόμενα κράτη μέλη· ότι τα κράτη μέλη ενημερώθηκαν πλήρως για τα αποτελέσματα αυτής της συμπληρωματικής εξέτασης και είχαν τη δυνατότητα να γνωστοποιήσουν τις απόψεις τους σχετικά με το θέμα αυτό·
ότι πρέπει, κατά συνέπεια, να τροποποιηθεί το παράρτημα της απόφασης 88/630/ΕΟΚ όσον αφορά τα ενδιαφερόμενα κράτη μέλη,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Οι πίνακες του παραρτήματος της απόφασης 88/630/ΕΟΚ που αφορούν τη Δανία, την Ελλάδα και την Ιταλία αντικαθίστανται από τους πίνακες που επισυνάπτονται στην παρούσα απόφαση.
Άρθρο 2
Η διαφορά μεταξύ αφενός του ποσού των δαπανών που επιβαρύνουν το κράτος μέλος και που αναφέρεται για κάθε κράτος μέλος στη γραμμή 2 στοιχείο ε) της στήλης (γ) του παραρτήματος της απόφασης 88/630/ΕΟΚ, και αφετέρου του αντίστοιχου ποσού του παραρτήματος της παρούσας απόφασης, πρέπει να καταβληθεί στο λογαριασμό που προβλέπεται στο άρθρο 1 παράγραφος 1 του κανονισμού (ΕΟΚ) αριθ. 2776/88 της Επιτροπής (4), ή στο λογαριασμό της ενδιαφερόμενης υπηρεσίας ή οργανισμού πληρωμής, σε προθεσμία ενός μηνός από την κοινοποίηση της παρούσας απόφασης. Σε περίπτωση που το κράτος μέλος δικαιούται την καταβολή του ποσού των συμπληρωματικών δαπανών, προβαίνει σε ανάληψη του εν λόγω ποσού από έναν από τους προαναφερόμενους λογαριασμούς, μέσα στην ίδια προθεσμία.
Άρθρο 3
Η παρούσα απόφαση απευθύνεται στα κράτη μέλη.
Βρυξέλλες, 26 Ιουνίου 1989.

Labels: 2
15
4